太湖詩 上真觀
作者：皮日休
朝代：唐

paragraphs: 徑盤在山肋，繚繞窮雲端。
摘菌杖頭紫，緣崖屐齒刓。
半日到上真，洞宮知造難。
雙戶啓真景，齋心方可觀。
天鈞鳴響亮，天祿行蹣跚。
琪樹夾一徑，萬條青琅玕。
兩松峙庭際，怪狀吁可歎。
大螾騰共結，修蛇飛相盤。
皮膚坼甲胄，枝節擒貙犴。
罅處似天裂，朽中如井眢。
襹褷風聲㾌，跁跒地力痑。
根上露鉗釱，空中狂波瀾。
合時若莽蒼，闢處如轘轅。
儼對無霸陣，靜問嚴陵灘。
靈飛一以護，山都焉敢干。
兩廊潔寂歷，中殿高巑岏。
靜架九色節，閑懸十絕幡。
微風時一吹，百寶清闌珊。
昔有葉道士，位當升靈官。
欲箋紫微志，唯食虹影丹。
既逐隱龍去，道風由此殘。
猶聞絳目草，往往生空壇。
羽客兩三人，石上譚泥丸。
謂我或龍胄，粲然與之歡。
衣巾紫華冷，食次白芝寒。
自覺有真氣，恐隨風力摶。
明朝若更往，必擬隳儒冠。